B4-0327, 0328, 0329, 0330, 0331, 0332 ja 0333/99

Päätöslauselma komission eroamisesta ja uuden komission nimittämisestä

Euroopan parlamentti, joka

- ottaa huomioon riippumattoman asiantuntijakomitean ensimmäisen kertomuksen syytöksistä, jotka koskevat petoksia, huonoa hallintoa ja nepotismia komissiossa,

- ottaa huomioon komission puheenjohtajan ja komission jäsenten päätöksen erota,

A. ottaa huomioon korostaneensa johdonmukaisesti, muun muassa 14. tammikuuta 1999 Euroopan komission varainhoidon parantamisesta antamassaan päätöslauselmassa ((Kyseisen istunnon pöytäkirja, osa II, kohta 1.)), tarvetta torjua petoksia ja varmistaa EU:n talousarvion parempi ja vastuullisempi hallinnointi; palauttaa mieleen tilintarkastustuomioistuimen ja talousarvion valvontavaliokunnan havainnot,

B. ottaa huomioon, että komissio on jättänyt antamatta parlamentille tärkeitä asiakirjoja (EY:n perustamissopimuksen 206 artikla (tuleva 276 artikla)),

C. ottaa huomioon, että asiantuntijakomitean julkaistua kertomuksen, jossa paljastettiin laajalle levinnyt vastuun puute, komissio erosi puheenjohtaja Santerin aikaisemmin antaman sitoumuksen mukaisesti,

D. on vakuuttunut siitä, että voimakas Euroopan unioni edellyttää väistämättä voimakasta komissiota, joka pystyy toimimaan tehokkaasti ja avoimesti;

1. Panee tyytyväisenä merkille riippumattoman asiantuntijakomitean ensimmäisen kertomuksen ja ilmaisee arvostavansa sen asiasisältöä ja argumentointia; ottaa huomioon kertomuksen johtopäätökset ja panee merkille vastuuntunnon puutetta koskevan kritiikin sekä sen, että komission jäsenet ovat erikseen ja yhdessä osoittaneet hallinnollisen valvonnan ja johtamiskyvyn puutetta; panee merkille, että komitea ei havainnut tapauksia, joissa komission jäsen olisi ollut suoranaisesti ja henkilökohtaisesti osallisena petollisessa toiminnassa;

2. Kunnioittaa komission jäsenten päätöstä erota, sillä se oli sekä tarpeen että oikeassa suhteessa riippumattoman asiantuntijakomitean johtopäätöksiin sisältyvän kritiikin luonteeseen ja mittasuhteisiin; katsoo myös, että teolla tunnustettiin poliittisen ja demokraattisen vastuun tarve;

3. Kehottaa komissiota tarkastelemaan uudelleen Paul van Buitenenin tapausta kertomuksen ja sen johtopäätösten valossa;

4. Odottaa kiinnostuneena riippumattoman asiantuntijakomitean toista kertomusta, joka sisältää laajemman tarkastelun komission hallintokulttuurista, käytännöistä ja menettelyistä, sekä erityisesti sen sisältämiä konkreettisia suosituksia, jotka koskevat näiden menettelyjen parantamista ja muita mahdollisesti aiheellisia uudistuksia ja joita komission ja parlamentin on määrä tarkastella; katsoo, että tässä kertomuksessa olisi käsiteltävä muun muassa kysymyksiä, jotka liittyvät menettelyihin, joita sovelletaan rahoitussopimusten sekä ohjelmien täytäntöönpanoa varten palkattavan väliaikaisen tai tilapäisen henkilöstön työsopimusten tekemiseen, ja menettelyihin, jotka liittyvät petoksia, huonoa hallintoa ja nepotismia koskevien syytösten seurantaan (havaitseminen ja käsittely), sekä tapaan, jolla komissio käsittelee tapauksia, joissa henkilöstö on osallisena petoksissa, huonossa hallinnossa tai nepotismissa; edellyttää, että tämä kertomus on saatava valmiiksi ennen vuoden 1999 syyskuun alkua;

5. Katsoo, että tämä institutionaalinen kriisi tarjoaa tilaisuuden vahvistaa EU:n poliittista ja demokraattista ulottuvuutta vahvistamalla komission vastuullisuutta parlamentille ja mahdollistamalla uuden, vahvan, poliittisesti vastuullisen ja tehokkaan komission muodostamisen;

6. Panee merkille, että kollegiaalisuusperiaate on edelleen tärkeä, mutta uskoo, että sen ei tulisi vapauttaa yksittäisiä komission jäseniä seurauksista, kun he ovat itse syyllistyneet väärinkäytöksiin tai kun heidän vastuualueidensa hoidossa on esiintynyt epäpätevyyttä tai laiminlyöntejä; katsoo lisäksi riippumattoman asiantuntijakomitean kertomuksen vahvistavan, että toimeenpanevan elimen jäsenten yksilöllinen vastuu on perusta entistä vahvemmalle, itsenäiselle ja poliittiselle komissiolle, joka pohjautuu demokraattisen vastuun periaatteeseen;

7. Vaatii neuvostoa huolehtimaan siitä, että vahvistetaan mitä pikimmiten menettely, joka mahdollistaa yksittäisten komission jäsenten asettamisen vastuuseen;

8. Toteaa, että suositellessaan varainhoitovuotta 1996 koskevan vastuuvapauden myöntämistä neuvosto laiminlöi sille toisena budjettivallan käyttäjänä kuuluvan vastuun;

9. Pitää valitettavana, että samana päivänä kun riippumattoman asiantuntijakomitean kertomus ja johtopäätökset julkaistiin, neuvosto suositteli varainhoitovuotta 1997 koskevan vastuuvapauden myöntämistä eikä taaskaan ottanut sille kuuluvaa poliittista vastuuta;

10. Kehottaa Eurooppa-neuvostoa esittämään ylimääräisessä Berliinin kokouksessaan yhteistyössä parlamentin kanssa tarkan ja kohtuullisen aikataulun uuden komission nimittämistä varten ja pyytää jäsenvaltioiden hallituksia esittämään kiireellisesti ehdokkaansa komission puheenjohtajaksi ja myöhemmin komission jäseniksi; muistuttaa, että tämä komissio nimitetään perustamissopimuksen mukaisesti komission toimikauden jäljellä olevaksi osaksi eli tämän vuoden loppuun, ja vaatii, että Amsterdamin sopimuksessa määrättyjä menettelyjä on sovellettava sekä tämän komission että 1. tammikuuta 2000 virkaansa astuvan komission hyväksymiseen;

11. Vaatii, että uudessa komissiossa on oltava huomattavasti enemmän uusia naispuolisia jäseniä;

12. Vaatii, että komissio panee alulle varainhoidon ja varainhoidon valvonnan menetelmiensä sekä koko hallintokulttuurinsa kunnianhimoisen, kattavan ja radikaalin uudistusohjelman, jolla pyritään vakiinnuttamaan Euroopan unionin asioiden hoidon asianmukaiset ja nykyistä paremmat standardit avoimuusperiaatteen mukaisesti;

13. Edellyttää, että Eurooppa-neuvosto ei käytä komission eroa tekosyynä tai syynä Agenda 2000 -pakettia koskevan lopullisen ja kattavan päätöksen lykkäämiseen Berliinin ylimääräisessä kokouksessa;

14. Kehottaa jäsenvaltioita tallettamaan Amsterdamin sopimuksen ratifioimiskirjat mahdollisimman nopeasti;

15. Pyytää jäsenvaltioiden hallituksia toimimaan päättäväisesti sen varmistamiseksi, että myös parlamentille annetaan välineet, joilla se voi parantaa uskottavuuttaan ja vastuutaan kansalaisia kohtaan, sopimalla parlamentin ehdotuksesta jäsentensä ohjesäännöksi ennen seuraavia Euroopan parlamentin vaaleja;

16. Kehottaa puhemiestään välittämään tämän päätöslauselman neuvostolle ja Eurooppa-neuvostolle sekä jäsenvaltioiden hallituksille ja parlamenteille.